Erik Tabery (novinár)

Erik Tabery (* 13. jún 1977, Vimperk) je český novinár, politický komentátor a spisovateľ. Od roku 2009 je šéfredaktorom politicko-spoločenského týždenníka Respekt.

Na Slovensku spolupracuje s Denníkom N, je jedným z častých hostí diskusných večerov Ako zachrániť demokraciu. Okrem kníh z prostredia českej politiky je tiež autorom knižného rozhovoru s exprezidentkou SR Zuzanou Čaputovou s podtitulom Nestratiť sa sama sebe, ktorý vyšiel v českom aj slovenskom vydaní v roku 2024.

 Životopis 
Pochádza z umeleckej rodiny z južných Čiech s maďarskými a francúzskymi koreňmi, jeho otec Erik Tabery starší bol divadelný a filmový herec, matka Kristína Taberyová (rodená Štěpánková) režisérka a dramaturgička, starý otec Zdeněk Štěpánek a mnohí ďalší zo širšieho príbuzenstva (Petr Štěpánek, Martin Štěpánek, Jaroslava Tvrzníková, Jana Štěpánková, Vlasta Janečková, Regina Rázlová) boli herci alebo režiséri. Jeho starší brat Jakub Tabery (* 1974) je filmový dokumentarista, fotograf a režisér.

Novinárstvo ho lákalo už od detstva a v šiestej triede základnej školy založil školský časopis Lampa. V roku 2001 absolvoval bakalárske štúdium žurnalistiky na Fakulte sociálnych vied Karlovej univerzity v Prahe s bakalárskou prácou venovanou samizdatovému obdobiu časopisu Revolver Revue. Následné magisterské štúdium politológie nedokončil.

Ešte počas štúdia začal spolupracovať s týždenníkom Respekt potom, čo sa do seminárnej práce o protagonistovi predvojnovej demokratickej žurnalistiky Ferdinandovi Peroutkovi rozhodol zaradiť rozhovor s vtedajším šéfredaktorom Respektu Vladimírom Mlynářom. Do redakcie nastúpil v roku 1997 ako elév. V roku 1999 sa stal kmeňovým redaktorom a komentátorom, pričom sa sústredil predovšetkým na českú politickú scénu, médiá a premeny demokratického systému po roku 1989. Od roku 2005 potom pôsobil ako zástupca šéfredaktora a v januári 2009 sa stal šéfredaktorom, keď vo funkcii vystriedal Martina M. Šimečku. Pod jeho vedením prešiel časopis modernizáciou, rozšíril sa o digitálne formáty, súčasne si však udržal povesť seriózneho a analytického média. Za svoj prínos českej žurnalistike získal v roku 2009 Cenu Ferdinanda Peroutku a je tiež laureátom viacerých ďalších novinárskych ocenení.

V roku 2006 vydal svoju prvú knihu Vládneme, nerušit: opoziční smlouva a její dědictví, v ktorej analyzoval politické dôsledky dohody medzi ODS a ČSSD, ktorá umožnila vznik menšinovej vlády Miloša Zemana v rokoch 19982002. Za toto dielo získal Cenu Toma Stopparda. O dva roky neskôr publikoval knihu Hledá se prezident: zákulisí voleb hlavy státu, venovanú prezidentským voľbám a úlohe médií. Širší ohlas vzbudila jeho knižná esej Opuštĕná společnost: česká cesta od Masaryka po Babiše z roku 2017, v ktorej rozoberá vývoj demokracie, premeny verejnej debaty, príčiny úspechu populistickej politiky a politikov, vplyv sociálnych sietí a generačný stret. Kniha získala hlavnú cenu Magnesia Litera („kniha roku“) a stala sa bestsellerom aj významným spoločenským textom.

Na motívy Taberovej knihy Vládneme, nerušit vznikol v roku 2007 rovnomenný televízny dokument režiséra Tomáša Kudrnu. Je tiež autorom námetu k TV dokumentu Tady je Šloufovo…! a k dokumentárnemu seriálu ČT Generace „0“.

 Osobný život 
Je ženatý so sociologičkou Paulínou Tabery (Sociologický ústav AV ČR), spolužiačkou z FSV UK.

 Knižné publikácie 






 Ocenenia 
 2003: cena Novinářská křepelka pre žurnalistov do 33 rokov za rok 2002 za politické komentáre v týždenníku Respekt.
 2009: Cena Ferdinanda Peroutku za rok 2008.
 2009: Cena Toma Stopparda za knihu Vládneme, nerušit: opoziční smlouva a její dědictví.
 2011: Novinárska cena Nadácie OSF za rok 2010 za sériu komentárov v týždenníku Respekt.
 2012: Novinárska cena Nadácie OSF za rok 2011 za sériu komentárov v týždenníku Respekt.
 2018: Magnesia Litera v kategórii „kniha roku“ za publikáciu Opuštĕná společnost: česká cesta od Masaryka po Babiše.
 2025: Novinárska cena Nadácie OSF za rok 2024 za komentár „Proč se Čapek nemýlil, když věřil v člověka“ v týždenníku Respekt.
 2025: Cena Karla Havlíčka Borovského Nadácie Českého literárního fondu a Nadácie OSF „za výrazný a dlhodobý prínos verejnej debate a za schopnosť presne pomenovávať kľúčové spoločenské otázky“.

 Referencie 

 Iné projekty 

 Externé odkazy 
 Erik Tabery – profil a príspevky na webe českého týždenníka Respekt
 Erik Tabery – profil a príspevky na webe slovenského Denníka N

 Druhý šéfredaktor v rodině – rozhovor v časopise Barbar (2018)
 Zoznam diel v Súbornom katalógu ČR, ktorých autorom alebo témou je Erik Tabery

Kategória:Osobnosti z Vimperku
Kategória:Českí novinári
Kategória:Českí politickí komentátori
Kategória:Českí politickí spisovatelia
Kategória:Českí skauti
Kategória:Denník N
Kategória:Laureáti Ceny Ferdinanda Peroutku
Kategória:Nositelia Ceny Karla Havlíčka Borovského
Kategória:Absolventi Fakulty sociálnych vied Karlovej univerzity